No nu midiꞌzh Jesús kwent reꞌ lo rë men,
nzhab Me:
―Nguio tu miyiꞌ,
kinu chop xgaꞌn,
miyiꞌ más win nzhab lo xuz:
“Lëꞌo Pa,
nzhaklan neꞌu kwaꞌn gal da.”
Orzeꞌ ndiꞌz xuz bimiyiꞌ kwaꞌn ñal kad bixaꞌ.
No xcheꞌp dispwés,
miyiꞌ win reꞌ,
mikan rë nak kwaꞌn nak cheꞌn,
orzeꞌ nzha xaꞌ zit xtu lazh men.
Zeꞌ mileꞌ xaꞌ gaxt rë nak cheꞌn xaꞌ lo rë kwaꞌn gat lëꞌ,
miban xaꞌ nela xmod nzhakla xaꞌ.
Or miloꞌx la xaꞌ rë cheꞌn xaꞌ,
no plo nzho xaꞌ nguio tu yalwin dox,
orzeꞌ nguzublo ngok jwalt kwaꞌn lo xaꞌ.
Orzeꞌ mikwaꞌn xaꞌ zhiꞌn lo tu men yezh zeꞌ,
xaꞌ zeꞌ mixëꞌl xaꞌ plo nax yuo cheꞌn xaꞌ reꞌ,
par zaꞌ xaꞌ kwaꞌn gao kuch.
No por tanta nilaꞌn xaꞌ,
nzhakla xaꞌ ngao xaꞌ kwaꞌn roꞌ kuch,
porke yent cho zaꞌ kwaꞌn gao xaꞌ.
Lult mileꞌ xaꞌ xigab:
“¡Dox nayax mos kinu xuza,
no di sobr nzho kwaꞌn gao bixaꞌ,
mbaino na,
gat da di yalwin reꞌ!
Neka lëꞌda yëk lo xuza,
gapa lo xaꞌ:
Payëꞌ,
milen kwaꞌn gat lëꞌ lo Dios mbaino lo go.
Nal gat ñalt roꞌlë da xgaꞌn go;
biwiꞌ go lon nela lo tu mos cheꞌn go.”
Orzeꞌ nguzen miyiꞌ nez,
ñëꞌd miyiꞌ par lo xuz miyiꞌ.
’No jwaltraꞌ di zhin miyiꞌ lo xuz miyiꞌ,
lëꞌ xaꞌ une la miyiꞌ.
Orzeꞌ milats laxtoꞌ xaꞌ miyiꞌ,
karre ngwachëꞌlo xaꞌ xgaꞌn xaꞌ,
ndeꞌx xaꞌ yën miyiꞌ,
no michiroꞌ xaꞌ taꞌ kwats miyiꞌ.
Orzeꞌ nzhab miyiꞌ lo xuz miyiꞌ:
“Payëꞌ,
milen kwaꞌn gat lëꞌ lo Dios,
mbaino lo go,
gat ñaltraꞌ da roꞌlë da xin go.”
Per nzhab xuz miyiꞌ lo rë mos xaꞌ nguziꞌ xaꞌ:
“Karre wakaꞌ go lar más kwaꞌn wen,
no bigak goi xgaꞌna reꞌ,
no ngulo go yani yaꞌ xaꞌ,
no bikëꞌ go kwaꞌn niꞌ xaꞌ,
no wakaꞌ go bicerr kwaꞌn más nachaꞌ,
no bit go ma par gao be,
no leꞌ be lani,
porke lëꞌ xgaꞌna reꞌ,
milen xigab ngut la xaꞌ,
no nal,
nguiubre xaꞌ naban xaꞌ;
miziwan xaꞌ,
per nal ngwazhël xaꞌ.”
Orzeꞌ mileꞌ bixaꞌ lani.
’Per xgaꞌn galo xaꞌ reꞌ nzo dan,
no or ñëꞌd xaꞌ par lizh xaꞌ,
mbin xaꞌ kiyoꞌl musk,
no kiyolniꞌ men,
orzeꞌ ngurezh miyiꞌ reꞌ tu mos,
par minabdiꞌzh xaꞌ:
“¿Kwan kileꞌ rë men baꞌ?”
Orzeꞌ nzhab mos:
“Lëꞌ wechal miëk,
no lëꞌ xuzal mileꞌ mandad ngut bicerr más nachaꞌ,
porke lëꞌ wechal nguiubre wen,
mbaino yent kwaꞌn nizak xaꞌ.”
Per maska miyiꞌ reꞌ ngazak laxtoꞌ,
lëꞌla niyiꞌ miyiꞌ reꞌ,
net xaꞌ ngayo xaꞌ leꞌn yoꞌ.
Orzeꞌ nguroꞌ xuz miyiꞌ,
par mila xaꞌ yek miyiꞌ ngayo miyiꞌ leꞌn yoꞌ,
per nzhab miyiꞌ lo xuz miyiꞌ:
“Biwiꞌ,
pla liꞌn nzha nikën zhiꞌn lol,
no dubtaꞌ nzhona kwaꞌn nel,
no per ni tu chib yeꞌn gat neꞌl par ga̱u̱ kun rë xaꞌ nichëla,
per lëꞌ xgaꞌnal mbeeꞌ nguiubre reꞌ,
mileꞌ gaxt rë kwaꞌn mizaꞌl kaꞌ xaꞌ,
lo rë unaꞌ leꞌn kai (kwaꞌ gal),
¡no nal mileꞌl mandad,
ngut bicerr kwaꞌn más nachaꞌ!”
Orzeꞌ nzhab xuz miyiꞌ:
“Xgaꞌna,
lu dubtaꞌ nzol kun na;
no rë kwaꞌn kinun,
cheꞌnle.
Per nalreꞌ,
ñal ngok lani,
nizak laxtoꞌ be,
porke lëꞌ wechal reꞌ ngut,
per nguruban xaꞌ;
miziwan xaꞌ,
per nal,
ngwazhël xaꞌ.”